钦定古今图书集成/理学汇编/经籍典/第089卷 > 《中书省送到朱元昇三易备遗照札》
## 钦定古今图书集成/理学汇编/经籍典/第089卷 > 《中书省送到朱元昇三易备遗照札》

家铉翁

中书省送到朝请郎、新除直秘阁两浙东路提案刑
狱公事家铉翁状：“铉翁窃惟义理之学，托象数而传
者也。昔河南程氏倡道于洛，时则邵雍发经世不传
之妙；新安朱氏讲学武夷时则蔡元定明图书未发
之旨。今其遗编皆在，而世之学者，知读程、朱之书，而
不知穷邵、蔡之学，象数之传无传焉。幸而有一人事
此为事，学此为学，盖千百而一二者也。”而沈滞下僚，
堙厄冗役，无以自振拔于当世，适仕于铉翁之部内。
是用忘分出位，具以名闻。窃见承节郎、差处州龙泉、
遂昌、庆元县、建宁府松溪、政和县巡检朱元昇，苦心
旧学，笃志遗经，独探象数之传，自悟羲皇之蕴，著《中
天归藏书》数万言，为图数十，以述其所自得之学。其
说谓：“伏羲《易》，先天学也；黄帝《易》，中天学也。干南坤北，
离东坎西，震艮、巽、兑，奠于四隅而为八卦。八其八而
为六十四卦者，先天《易》也。十日十二子纳而为六十
甲者，中天《易》也。中天自先天来者也。其名虽异，其理
则一。于是以中天六十甲，配先天六十四卦，而六十
甲之序与先天六十”四卦之序，自然吻合，不爽锱铢。
以是知黄帝作六十甲，所以发先天六十四卦不尽
之义，载阴阳五行之功用，被之天下万世者，“中天《归
藏易》”也。孔子于商道而取坤乾，所取者商之《归藏》，而
中天之《易》，于是乎在。商易名《归藏》，而黄帝亦以《归藏》
为氏。商《易》用《归藏》，而商之诸君，皆以甲、丙、辛、壬为号，
以见《归藏》之书作于黄帝，而六十甲与先天六十四
卦并行者，乃中天《归藏易》也。《归藏易》自汉初已亡，元
昇述其意而为此书。以自然之数，纳自然之音，符自
然之象，纵施横设，无一不合，皆元昇所自悟者也。至
于邵氏之经世、蔡氏之图书与近代诸儒象数之学，
皆能洞究其义，为之折衷。其用功甚勤，其“探讨甚博非徒掇拾前人之文字语言为之讲解，漫以学问自
见者之比。其人早游场屋有声，屡举不第，舍而以右
科奋图，窃升斗之禄，以供菽水之养。身堕右弁，官为
徼巡，而探赜钩深，卧起不辍，穷壮老坚，真士之有志
于学者。而恬于进取，不求人知，人亦未有能知之者。”
铉翁将指于粤，始识其人，“是用冒犯斧钺之诛，僭以
元昇所学，上彻于朝，仰祈万一之采录。除已具录奏
闻，乞特赐甄擢，收之冗散之役，处以校雠之任，使海
内学士知以象数为学，不惟陈言旧说之是务，其于
兴起文治，作新斯人，实非小补。伏候指挥，属官拟欲
送中《籍记》”，奉钧判送。除己《籍记》外，右报本官照应。咸
淳八年六月日。